b'\n_START_ARTICLE_\nAnita (hetitski kralj)\n_START_SECTION_\n\xc5\xbdivljenjepis\n_START_PARAGRAPH_\nAnita je vladal v 17. stoletju pr. n. \xc5\xa1t. in bil avtor tako imenovanega Anitovega besedila (CHT 1.A), najstarej\xc5\xa1ega znanega besedila v hetitskem jeziku. Zapis je hkrati tudi najstarej\xc5\xa1e besedilo v kak\xc5\xa1nem indoevropskem jeziku. Zdi se, da je besedilo klinopisni prepis Anitovega napisa v Kane\xc5\xa1u. Sestavil ga je morda Hatu\xc5\xa1ili I., eden od prvih kraljev Hatu\xc5\xa1e._NEWLINE_Anitovo besedilo ka\xc5\xbee, da je njegov o\xc4\x8de osvojil Ne\xc5\xa1o (Kane\xc5\xa1, K\xc3\xbcltepe), ki je postala pomembno mesto v kraljestvu Ku\xc5\xa1ara. Anita je porazil Huzijo, zadnjega znanega kralja Zalpuve, in hatskega kralja Pijustija in osvojil njegovo prestolnico na prostoru kasnej\xc5\xa1e hetitske prestolnice Hatu\xc5\xa1e. Pijustijevo prestolnico je do tal poru\xc5\xa1il in prostor posejal s plevelom in ga preklel._NEWLINE_Anitovo ime je skupaj z imenom njegovega o\xc4\x8deta zapisano na bodalu, najdenem v K\xc3\xbcltepeju. Ime se pojavlja tudi v drugih besedilih iz K\xc3\xbcltepeja in kasnej\xc5\xa1em hetitskem izro\xc4\x8dilu.'